ДИДАКТИЧКО И МЕТОДИЧКО УПУТСТВО
ЗА ОСТВАРИВАЊЕ ПРОГРАМА ПРВЕ ТРИЈАДЕ




1.  УВОДНЕ НАПОМЕНЕ О ОПШТЕМ ПРИСТУПУ ПРВОЈ ТРИЈАДИ
· Програм прве тријаде чини заокружену цјелину у погледу очекиваних исхода учења, избора садржаја и начина интерпретације програма. 
1.1. ПРВИ РАЗРЕД;
· Oсновна функција програма је да дјеци олакша и учини што природнијим прелаз из породичног живота у школу, да убрза процес адаптације новим условима живота и рада, да систематски, уважавајући узрасне специфичности шестогодишњака и ограничења која потичу од њих, благовремено подстакне развојне перспективе дјеце и на тај начин уведе ученике у цјеложивотни процес учења са најповољнијом природом мотива и позитивном односом према школи и школском учењу, које је емпиријске (искуствене) природе. 
· Учење је снажно ослоњено на лична искуства и у каснијој доби (други и трећи разред), под утицајем зрења и школских активности постаје знатно богатије, али током прве тријаде дјеца, у правилу, однос према школи и учењу граде на снажним осјећањима и интересима.   
· Постојећа ситуација у школској пракси  често негира ову чињеницу (постоји увјерење да шестогодишњаци могу учити и „академски“, са наметнутим циљевима), шта више, сасвим је очигледан сукоб програмских концепција који је нарочито наглашен на преласку из првог у други разред.
· Имајући у виду гесло да „не учимо за школу, него за живот”, ова функција се најмање своди на стицање знања и вјештина потребних за учење академских садржаја појединих наставних предмета, који дијете очекују у основној школи и које под утицајем сопствених искустава и уочених предрасуда о природи учења очекује непосредно окружење. Од тога је много важнији општи развој социјалних и интелектуалних компетенција и способности, сазнајних интересовања, способности посматрања, анализирања, поређења и уопштавања свега што дијете опази у својој околини.
· Поред овог, од великог значаја је утицај на  навике и развој особина личности., потребних за успјешно сналажење у измијењеним условима живота и рада, као и начинима на који се учи и ради у школи. Отуда се, поред интелектуалне, говори и о физичкој, морално-вољној (социо-емоционалној) и мотивационој припремљености. То подразумијева, између осталог, усвојеност одговарајућих норми и правила понашања, спремност за сарадњу и комуникацију, изграђену самосвијест (реалну слику о себи), способност самоконтроле и самооцјењивања, развијену вољу, правилан однос према раду и обавезама, стечено самопоуздање у односима са другим људима и способност дјеловања у малој друштвеној заједници, какво је одјељење првог разреда. Такође се, у оквиру школских активности, значајно утиче на буђење и актуелизирање  донесеног и стеченог интелектуалног потенцијала дјеце, посебно сазнајна радозналост, отвореност према искуству, креативност, љубав према књизи и др.
· Уз уважавање психофизичких карактеристика шестогодишњака учитељ у дјечије сазнавање постепено уноси више система и научних тумачења, постепено се гради цјеловитији поглед на свијет и појаве око себе. Посебна пажња се поклања говору, оспособљавању дјеце да примају информације говором и да их „прерађују“, а затим, вјештије користе за комуникацију и мисаоне операције. 
· Посебну улогу у општем процесу формирања мишљења и личности у цјелини у овој доби треба посветити подршци сазнајним способностима, синтетичком опажању простора и времена, опажајно-представном мишљењу и стваралачкој машти, „машти у дејству“. Оне су дјетету у школи од огромног значаја за убрзавање развоја. 
· Школски програм у првом разреду наше деветогодишње школе заснован је на идеји да се максимално поштују индивидуалне могућности, што имплицира диференцирано учење као дидактички одговор. Програм је отворен у погледу садржаја и начина интерпретације, много више него што је то случај са осталим програмима за наредне узрасте.

· Стога је његова садржајна и организациона структура, због специфичности развоја у овој доби, заснована на идеји о систему „учећих активности“, умјесто система школских лекција  и уобичајеног распореда часова, на идеји о примјени потенцијала дјечије игре као  могућег методичког оквира. Разумије се, разлог за неразумијевање и сукоб са традиционалном школском концепцијом лежи управо у поставци да за ефикасно учење и активно укључивање субјеката школског рада није неопходан уобичајени наставни час (или бар није једини избор) и наставна јединица (лекција), већ да га ефикасније може надомјестити систем краћих „учећих активности“, распоређених у посебно прилагођеним „центрима за учење“ погодним за индивидуализацију процеса учења, заснивање учења на повољнијим мотивима.

· Дакле, ријеч је о интегрисаном курикулуму којим се на почетку наглашава  најбитнија специфичност млађег узраста „цјеловит доживљај свијета“ умјесто предметизације знања. 
 

1.2. ДРУГИ РАЗРЕД;
· Као најприроднији наставак, логичан је сличан дидактички оквир, без обзира на предметно-часовну структуру програма. То је за традиционалну праксу најтежи избор, а, у правилу, значи враћање „поучавању“ у  традиционалној фронталној формацији наставе и вербалним методама. Иако није до краја доказана и евалуирана ефикасност „центара за учење“, или потенцијалних „наставно-научних центара“ у амбијенту учионице са старијим узрастом, основна претпоставка је, да они могу бити добар избор и да сигурно омогућавају продуктивније наставне активности, убрзавају осамостаљивање, а, што је најбитније, могу задовољити различита интересовања и омогућити заснивање наставе на повољнијој мотивационој основи учења, као основних услова за стварну индивидуализацију. 
· Томе највише доприносе релативно погрешан доживљај наставног програма као садржајем круто омеђене сазнајне структуре, затим одрицање наставника од права на креативну интерпретацију програма, што је најмање спорно (јер велики број часова фронталне наставе могу бити замијењени учесталијим и временски прилагођеним диференцираним наставним активностима) и првенствено је усмјерено ка „светости знања“, а знатно мање посвећености функцијама и компетенцијама, способностима важним за актуелни животни контекст дјетета.
· С друге стране, развојни потенцијал другог разреда убрзава се далеко више било којим обликом индивидуализације и интеракције са окружењем јер су сазнајне могућности зрелије, методички услови неупоредиво повољнији и лакши у интерпретацији (нпр. обрада књижевног текста, умјесто 2-3 часа стерилног препричавања и бављења формом може се претворити у незамисливо повољније индивидуалне и групне креације). За промјену, најбитнија је одлука наставника да другачије схвати наставни програм, која би, разумије се, морала бити систематски подржавана у оквиру система стручног усавршавања.

· Стицањем зрелости, „школским описмењавањем“ и самосталнијим коришћењем извора сазнања у другом разреду, осим далеко квалитетнијих сазнања, освајају се брже способности учења, што је од велике важности за остваривање континуитета у развоју, усклађеног према могућем темпу напредовања сваког појединца.
· Један дио наставних садржаја савлађује се знатно брже, јер су, у виду ембрионалног учења, у првом разреду покренути на прави начин (нпр. „почетно описмењавање“ и „елементарна математика, скоро сва тематска подручја природе и друштва), али је тежња ка интегрисаном курикулуму прилично лимитирана строгим предметним распоредом садржаја учења, отежана је мултидисциплинарност наставних активности. С тим у вези наставници избјегавају да се у учионици истовремено одвијају различите (по садржају мање сродне) активности у другом разреду због отежаног планирања, праћења ефеката и евалуирања процеса, што сасвим сигурно није најбољи избор.
· У другом разреду се као ефекти промијењеног приступа интерпретацији програма могу постићи такав ниво морфолошког и функционалног сазријевања у развоју, при којем дјетету неће бити претјерано тешки ни захтјеви које пред њега поставља уобичајена настава, разноврсна школска оптерећења и школски режим живота, јер достигнута самоконтрола и вољна пажња, емоционално-личносна зрелост, омогућују функционалну зрелост и повољније нивое интелектуалних радних способности.
· Од највеће важности је да дијете раније буде оспособљено да прихвата задатке, да разликује игру од рада, која је била доминантнији избор у првом разреду, као и да буде мотивисано за рад, затим, да се укључи у рад одјељенске заједнице и да буде зрело за планирање, како би могло да задовољи захтјеве школског програма, без икаквих штетних посљедица по своје физичко и психичко здравље и развој. Разумије се, овим се не негира, нити умањује значај и потреба за плодотворном моћи утицаја дјечије игре. Она је и даље основна дјечија реалност, иако добија сложенију структуру, више је оријентисана ка дидактичким играма које имају флексибилна (лакше измењљива) правила и играма улога, у којима постижу максималне претпоставке за самоостваривање и смоактуелизацију. 
· У овом разреду се на крају достиже зрелост дјеце за школски рад коју  карактеришу сљедеће компоненте: физичка и морфофункционална зрелост, емоционална стабилност, социјална и интелектуална зрелост, заинтересованост за учење и знатно богатија искуства у учењу и знања. Присуство ових, као и низа других компоненти и квалитета личности, претпоставка је за успјешно усвајање наставног програма.
· На крају, други разред представља мање болну животну прекретницу јер је суштински још увијек рано дјетињство са много зрелијим социјалним функцијама, далеко квалитетнијим и разноврснијим социјалним и емоционалним компетенцијама.  
1.3. ТРЕЋИ РАЗРЕД;
· Школска зрелост достиже и сасвим очигледне академске карактеристике. Дјеца успијевају да се организују у релативно самосталну и функционалну заједницу, али је далеко битније да се постиже суптилнија и квалитенија развијеност физиолошке основе учења, квалитет сензорних процеса – осјета, перцепција и представа (која се огледа у знатно  већој тачности и сигурности, цјеловитости и прецизности представа) који, осим обимног чулног искуства исходује неупоредиво повољнијим менталним способностима.
· За школске активности, од највећег значаја је постићи праву мјеру у формирању система знања и, што је далеко важније, начина долажења до њега. На тој основи ће се даље развијати одговарајућа сазнајна активност у школи и постепени прелазак на теоријски начин мишљења, неопходан за усвајање наставног програма:
а) о живој и неживој природи и друштвеним појавама и односима, уз увиђање оних особина, веза и релација, које су карактеристичне и битне за уочавање ширих законитости које владају у њима, вишем нивоу активног критичког и логичког мишљења;
б) о начинима истраживања сазнања и активног судјеловања у животу и раду своје средине; 

в) о мисаоним процесима и активностима, којима се развијају сазнајне способности и долази до сазнања вриједних самих по себи и примјењљивих на школске ситуације.
· Будући да је од обима знања, за школу и школски рад, још важнији њихов квалитет, више пажње треба поклонити усвајању начина организације, систематизацији упознатих чињеница, осмишљавању веза међу њима, односно, уопштавању и трансферу онога што се сазнало, као и сврхе и начина примјене знања. Квалитет знања се огледа у тачности и структурираности представа које дијете изгради о непосредној стварности, њиховој пуноћи, садржају и јасноћи елементарних појмова које је стекло, његовој способности да се сразмјерно самостално служи стеченим знањима у рјешавању разних врста проблема, способности да открива и увиђа функционалне и узрочно-посљедичне везе међу предметима и појавама.
· Нарочиту пажњу треба скренути на доста развијене и стабилне жеље за сазнањем у овој доби и формиране навике бављења умном дјелатношћу (која представља и својеврсно пријатно задовољство), а уз то и развијене способности за вршење умних операција – систематског посматрања и испитивања предмета и појава, анализе и синтезе, поређења, класификовања, уређивања, нумеричких и логичких конструкција (са бројевима и бројним изразима) уопштавања, као и закључивања. Развијеност сазнајних процеса омогућиће:
    а) спремност да дијете прихвати школски задатак као реалан животни циљ, уложи 
        одређен напор, сналажљивост и упорност, емоције и достигнуте компетенције,
    б) способност да репродукује запажено захваљујући намјерној пажњи и јасним
         ближим мотивима учења, посвећеност намјери за новим сазнањем,
    в) вјештину да самостално постави и конкретизује циљ активности, изабере 
        начин и средства за његово постизање, предвиди посљедице, концентрише се на
        постизање жељеног резултата, анализира резултат и извуче поуке да би се, на тај
        начин, стечено искуство могло примијенити у новим условима.
· У овој школској доби, способности дјетета за дужим бављењем умним радом индивидуално су одређене, још увијек су несразмјерне уобичајеним школским захтјевима. Утрошак снаге и нервно-физиолошки замор, који се може идентификовати уочавањем природе и интензитета интересовања за школске активности, у правилу, лимитира прилагођавање захтјевима наставног програма. Фронталне активности постају брзо монотоне  и пријети опасност од претјераног замарања у настави. Сматра се да дјеца у овој доби могу активно учествовати у наставном процесу окупирани неком активношћу која је сразмјерно напорна и садржајна, без застоја, тек нешто више од 30 минута, а да, при томе, не покажу израженије знаке физиолошког замора, пада мотива и концентрације на садржај учења.
· У овом разреду добар дио ученика већ посједује неке специјалне способности и вјештине, од значаја за школу и школски рад (напр. самостално бављење „истраживањем“, разумијевање значења симбола, анализа порука текста и сл.), а већина ученика освоји „основну писменост“, што знатно убрзава и отвара другачије дидактичке услове за организацију процеса учења. Најзначајније импликације ових способности за школски рад и успјех су у општем развоју сазнајних интереса и умних способности дјеце, разумијевању  сложенијих идеја, мотива за „дефинисање хипотеза“, математичко и логичко резоновање, сразмјерно зрели морални судови и склоност кооперацији, размјени мишљења са другима, што подразумијева стицање социјалних облика понашања и стабилних навика у вези са школским радом и одговорностима.  
· С друге стране, неразвијеност сазнајних интересовања, недовољна способност да се уложи напор у школско учење и дјеловање у социјалној групи, одсуство способности потчињавања неком циљу на дуже вријеме могу бити индикатори заостајања у когнитивном или социјалном развоју. Све то указује на неопходност индивидуализације, на избор методичког и дидактичког модела интерпретације програма који то омогућава. Сваком дјетету код којег се утврди недовољна мотивисаност или сигнали заостајања основна педагошка мјера увијек је  благовремено предузимање одговарајућих компензаторских активности.
· Овај период карактерише и дјечија интензивна усмјереност на социјалне односе међу људима, њихов рад, друштвене мотиве и функције овог рада, дијете прикупља и сразмјерно богато искуство о потенцијалној властитој социјалној улози. Ово искуство представља основу да се код дјеце појави „мотив за бављење нечим“ (буђење интересовања за многе професије), што у овом периоду једна од најозбиљнијих функција школског учења. Управо ова преокупација и низ способности које представљају социјалну зрелост, имају одлучујући значај за даљи развој и доживљај школе као припреме за живот, а не „техничке акумулације знања и способности“ према наметнутим циљевима школског програма (читање, писање и рачунање).
· Има и схватања да „социјално-емоционални развој“ може обезбиједити много већи домет образовања него „учење специфичних, типичних школских вјештина и понашања“, што значи да “ако су дјеца радознала, сналажљива, самопоуздана, способна да размјењују мишљење са другом дјецом и одраслима – биће спремна да наставе да уче и изван школске учионице и током каснијег живота“.  Са сигурношћу би се могла потврдити таква теза, под условом да се не занемари озбиљност и значај ослањања на школско знање и способности, јер психички развој дјетета тече по својим, унутрашњим законитостима, које треба поштовати, али и под снажним дејствима социјалног и материјалног окружења, у нашим условима највише под утицајем школе и васпитно-образовних институција. У противном, сваки наставник и свако дијете у процесу учења може се суочити са озбиљним тешкоћама. С друге стране, школски начин учења код дјеце, која нису достигла социјалну зрелост (што је прилично честа појава), чак и када формално усвоје норме понашања, какве важе у школи, односно, кад немају већих проблема у учењу, не значе развојни успон. Непредвидиве су посљедице у  процесима психичких промјена, које се догађају у сукобу између наметнутог, школског и „унутарњег“, карактеристикама развоја одређеног учења за рано детињство.  
1.4.  ПРВА ТРИЈАДА
· Полазећи од наведених компоненти социјалног развоја и развоја личности, за школско учење у раном дјетињству којем у највећој мјери припада прва тријада основне школе, од највећег је значаја укључивање дјетета у активан однос према новом начину живљења, типичном за ученика,  што подразумијева систематски утицај и учење, стицање способности и компетенција везаних за социјални развој у које спадају:
а) активно интересовање дјеце за школу, за ђачки живот, испољавање жеље да постану ученици, да „буду велики“, да учествују у озбиљнијој и одговорнијој дјелатности;
б) повећавање субјективног значаја и утицаја ширег социјалног окружења за дијете, тежња за ширењем социјалних контаката у дјечијој комуникацији;

в) квалитативне промјене у облицима комуникације, ванситуационо-сазнајно и лично комуницирање са људима у непосредној околини. Ово друго се сматра као показатељ високе комуникативне посвећености за школу;

г) тежња за самопотврђивањем и стицањем признања других људи за своја постигнућа, односно, потреба да   добијају социјалне оцјене и признања;

д) нарастање интересовања за социјалне норме понашања и активности. Прелази се на недовољно свјесно коришћење социјално обрађених средстава за регулисање понашања (путем подражавања или захваљујући спољашњем захтјеву) на њихову свјесну употребу;

ђ) формирање општехуманистичке оријентације у понашању, које се огледа у односима са другима и схватању њиховог гледишта, спремности за сарадњу, међусобно разумијевање, испољавање симпатије, као и емпатијских способности да се разумију осјећања других и реагује на њих на одговарајући начин; 
е) повећавање способности вољног управљања својим понашањем, прелазак са импулсивно-реактивног понашања на свјесно усмјеравање сопствене активности у складу са нормама понашања; појава елементарне самоконтроле и ауторегулације;
· У погледу способности које се односе на интелектуални развој, учење је емпиријске природе; сва сазнања су под снажним утицајем емоција  па се подразумијева активно учествовање дјетета у наставним активностима, „помјерање активности на дијете“ и у суштини  „активно дијете“, што представља основни изазов прве тријаде, иако постоји вјеровање традиционалне праксе да је то тешко остварљиво. Интелктуалним развојем у овој доби, којег у литератури често називају “златном доби“ учења, остварује се:

а) велики фонд активних сазнања о непосредној околини која су цјеловита; о живој

    и неживој природи, о људима и њиховој дјелатности које битно утичу на стаусну

    позицију у развоју дјетета; дјеца су најсклонија „машти у дејству“, дјечијој игри

    и учећим активностима која су заснована на игри као најбитнијој животној

    реалности раног дјетињства; у почетку су доминантна чулна сазнања
    а касније, кад се добро овлада говорним и комуникацијским способностима,

    учење је обиљежено говором као сложенијим сигналним системом;
б) флексибилност и отвореност сазнања, сва сазнања су краткотрајна и површна,
    под санжним су утицајима окружења, што имплицира да нема сазнајних активности

    које су типично „акумулирање знање“, већ развој когнитивних функција, што се у

    зрелијој школској доби (други и трећи разред) често испољава и у врло

    респектабилном фонду и квалитету постигнутих сазнања; мишљење и зрелост

    мисаоних операција су индивидуално одређени и тешко је достићи уједначеност

    знања на нивоу групе; као што је штетно оптерећивање претешким захтјевима ради

    опасности од губљења самопоуздања, штетно је и употреба лаганих задатака, који

    нису изазов и који не могу привућу осјећања, што изазива губљење интересовања

    и мотива. Основни мото би могао бити „у право вријеме и на прави начин“, 

    убрзавање учења и развоја је могуће и остварљиво под окриљем адекватног

    социјалног и материјалног окружења;
в) цјеловит доживљај свијета,  често лимитира предметност неких садржаја учења
    па школске активности морају у себи садржавати „свеобухватније садржаје“ и

    поступке на принципима тзв. „интегрисаног курикулума“;
г) на сазнајне функције снажно дјелују непријатна искуства па школски процес не
    може посезати за мјерама присиљавања и наметања циљева којима нису дорасли;
    свако учење има неку емброналну фазу, мора почети са искуством о садржају

     учења 

2. ОСНОВНЕ ПРЕПОРУКЕ О ПЛАНИРАЊУ ЗА ВАСПИТНО-ОБРАЗОВНИ РАД
Планирање и припремање васпитно-образовног рада без сумње спада у најсложеније и најважније компетенције учитеља, а суштински је стваралачка прерада и операционализација НПП. Према основним обиљежјима и намјени, планирање дијелимо на дугорочно, етапно, процесно и корекционо, али се директне обавезе учитеља само дјелимично односе и на дугорочно. 

ДУГОРОЧНО ПЛАНИРАЊЕ, суштински је информисање, добро упознавање садржајне структуре и принципијених опредјељења Програма, а затим стално стручно усавршавање да се програм реализује на најквалитетнији начин и најбоље прилагоди условима социјалног и материјалног окружења, те адекватно сагледаним развојним могућностима одјељења и сваког ученика у њему. Без тога постоје реалне опасности да се задржи превазиђена концепција педагогије поучавања и фронталне наставе као доминантне опције у интерпретацији Програма. Дугорочним планом регулишу се грубо и елементи дидактичког модела интерпретацује, прилагођавања амбијенталних услова, дидактичка средства и елементи  опреме „центара за учење“, нарочито у првом разреду, будући да је програм заснован на идеји да се већи дио „учећих активности“ реализује у малим групама и у центрима за учење, који највише одговарају природи планираних активности. У другом и трећем разреду препоручује се задржавање сличне амбијенталне организације простора за учење, са могућностима да „центри за учење“ могу лакше да се прилагођавају тематским подручјима наставних предмета и уопште пруже више услова за заједничке активности према идејама о интегрисаном курикулуму на нивоу једне тријаде као програмске цјелине.   Најцјелисходније је да се већина радњи дугорочног плана обави паралелно са израдом годишњег програма рада школе као цјелине.
ЕТАПНО (ОПЕРАТИВНО) ПЛАНИРАЊЕ је систематско бављење основним питањима рада за краће вријеме (недјеља, 2 недјеље, мјесец). Етапним плановима се обезбјеђује континуитет, очување система „учећих активности“ и евалуирање процеса у свјетлу очекиваних исхода учења и они најдиректније зависе о околностима конкретног одјељења. То се, прије свега, односи на добро познавање индивидуалних могућности сваког ученика и сходно томе, добро познавање могућности и афинитета групе као колектива, затим добро познавање ресурса социјалног и материјалног окружења на којима је могуће заснивати „учеће активности“, на крају, на личне афинитете и смопроцијењене способности учитеља које итекако утичу на избор садржаја и облика активности. 

Будући да је, уз „наставну јединицу, „активност“ микро-честица етапног плана, практична питања су; како се дефинише активност, шта се под тим појмом подразумијева у оперативном смислу и каква је веза са циљевима и задацима програма и очекиваним исходима активности; затим, који је дидактички облик интерпретације најподеснији у складу са принципијелним опредјељењима програма, коме је намијењена (цијелој групи за фронталну формацију, малим групама у центрима за учење, или групама средње величине) и, на крају, минмум предвиђања методичких услова или поступака који су прелиминарни избор у фази израде етапног плана. 

Једна „учећа активност“ је крајње условно и флексибилно постављена заокружена цјелина садржаја и поступака који одговарају неком од циљева или могу дјеловати интегративно на више дефинисаних циљева програма. Програмом је ипак ближе дефинисан могући оквир учеће активности (напр. у подручју „ГОВОР ИЗРАЖАВАЊЕ, СТВАРАЊЕ“, врста активности „Из књижевности за дјецу“, један од очекиваних исхода је „Интересовање за производе књижевног стваралаштва; испричаног, прочитаног или приказаног и способност њиховог разумијевања, доживљавања и тумачења повезаног са сопственим искуством и појавама из живота“, садржајно је дефинисан као оквир: „-Преузимање и умјешно коришћење креативних модела какве пружају језичке игре посебно традиционалне: загонетања, надмудривања, игре ријечима, разбрајалице, питалице, доскочице и др“, трансформише се за потребе етапног плана у виду наслова конкретне активности: „Игре ријечима: Измијениш један глас, добијеш другу ријеч“, или, „игра: Питам се, питам се.., шта је то... ?)“.

 Са становишта операционализације програма, избор и дефинисање активности је основни корак израде етапног плана; етапни план је прије свега „списак учећих активности“, којима се грубо регулише процес васпитно образовног рада за краћи период, водећи при том рачуна да се остварују циљеви и задаци програма, те да се могу увидјети исходи учења, након реализације етапног плана. 
Други корак је приближно уређивање најбитнијих дидактичких и методичких елемената интерпретације програма у које убрајамо основни избор облика, метода и средстава, како је овим програмом дефинисано. 
У другом и трећем разреду, због предметне организације наставног програма, учитељима се препоручује да у оквиру распоређивања „наставних јединица“ пређу на диференциране активности, како би омогућили задовољавање посебних интересовања или лакше активности за дјецу која спорије напредују, оснажили самопоуздање и раст одговорности за ефекте школског рада. То практично значи да је, осим основне заједничке интерпретације предвиђених садржаја рада („поучавања“, анализе, посматрања, вјежбања на егземпларним примјерима), остатак времена неопходно посветити диференцираним активностима, у оквиру „предметно-научних центара за учење“, у активностима које могу бити у директној вези са наставном јединицом, иако, у великом броју случајева, могу изаћи изван њеног оквира, па и изван предмета наставне јединице и бити посвећене другим садржајима учења, задовољавању посебних сазнајних интересовања. Временско трајање школског часа организацијски је флексибилно, јер су са овим узрастом у школи краће трајање активности у складу са њиховим развојним могућностима и потребама. То значи да је план „наставних јединица-лекција“, нарочито у случајевима када се временском артикулацијом предвиђају 2 или више часова једној наставној јединици (обрада, даљи рад или вјежбање), најкорисније компоновати као систем краћих учећих активности, које неће надмашити укупно вријеме предвиђено програмом, иако није погрешно нешто раније завршити час, кад је сасвим очигледно да су сва дјеца окончала своје активности, или незнатно продужити трајање часа, кад је то неопходно, да би се активности окончале. У сваком случају, штетно је да се било која педагошка активност на неприродан начин убрзава или скраћује, само због круте временске артикулације часова. Дакле, етапни (оперативни) план учитеља у другом и трећем разреду, може задржати уобичајену форму распореда наставних јединица који је обогаћен „пописом диференцираних активности“ које им припадају или се планирају као краће активности са очекивањем да неки ученици, према властитим могућностима и интересовањима учествују у тим активностима. (Модели „микро-плана“ и шире упутство планирању видјети: П. Спасојевић, Е. Каменов: „Методика – приручник за учитеље“, Завод за уџбенике и наставна средстава, 2003.). 
ПРОЦЕСНО (ДНЕВНО) ПЛАНИРАЊЕ, је најважнији дио процеса уопште и суштински је детаљнија разрада етапног плана, краткорочно је и односи се, прије свега, на дневно планирање“, како се из основног појма по значењу може закључити. Оно је, по својој суштини, предвиђање тока непосредног васпитно-образовног рада и најбољи избор је да увелико подсјећа на израду сценарија који је довољно флексибилан како би се интервенције могле чинити и током оперативне фазе процеса. Кад се дефинишу наставне јединице и њима припадајуће „учеће активности“ по садржају, планира се њихова намјена, оријентационо трајање и размјештај у „центрима за учење“ који су у употреби, или се планира формирање „нових центара“ за потребе планираних активности, јер су очекивани исходи једне активности (као у претходном примјеру) јасно дефинисани: „Интересовање за производе књижевног стваралаштва;... доживљавања и тумачења повезаног са сопственим искуством..“, врши се избор дидактичког модела  интерпретације; избор облика, коме је активност намијењена (фронталној формацији, малој или већој групи, паровима или  појединцима), регулише се ток и трајање активности, активност се лоцира у сасвим јасно дефинисан простор (центар за учење, заједнички простор, отворени простор, простор неке институције, уколико се активност планира у саставу посјете, краћег излета и сл.) Разумије се, процесно планирање је неопходно и представља увијек једноставан подсјетник који ће се користити током процеса рада. 

У односу на постојећу праксу, која под појмом „микро-план“ најчешће подразумијева разраду наставне јединице у трајању од једног часа (тзв. „припрема за час“), дневни планови, у овој програмској концепцији, суштински се разликују, свеобухватнији су, предвиђају комплексан процес свих активности и услова рада са одјељењем током једног дана, умјесто више неповезаних тзв. „припрема“ или елабората школских часова, обавезују на евалуацију и ни у ком случају нису формална административна обавеза, већ креативни чин учитеља у предвиђању тока и поступака за квалитетан процес васпитно-образовног рада у једном дану који је природни наставак претходног и увијек има отворену перспективу ка наредном учењу. То ипак не значи да они захтијевају велики обим „администрирања“. Они су једноставне и кратке скице у којима се не записује (најчешће само формално понавља, „преписује“) дидактичка и методичка апаратура управљања процесом као у искуствима са „припремама за час“. С тим у вези, учитељи су слободни у погледу избора модела  етапног и дневног плана. Раније коришћени модели нису обавезујући, иако је на нивоу једне школе препоручљиво њихово методолошко уједначавање, ради лакше анализе, развојних, истраживачких и евалуационих активности, размјене искустава и акумулације „методичких елабората“ у виду модела. Дневно припремање је кратко и систематско повезивање садржаја учења, сазнајних индивидуалних могућности појединаца и цијелог одјељења, на основу евалуационих поступака током претходног процеса и свих услова и раније одабраних средстава, провјера њихове функционалности, договор са ученицима (планирање њихових припремних, самосталних активности, које не морају асоцирати на тзв. „домаће задатке“, али су спона са предвиђеним активностима у васпитно-образовном процесу; могу га убрзати) и потенцијалним носицима активности (члановима тима), асистентима или волонтерима који се укључују у неку од етапа процеса.

КОРЕКЦИОНО ПЛАНИРАЊЕ, у некој мјери започиње већ током процеса, када се уочи да планиране активности не успијевају, да не задовољавају интересовања дјеце или су лоше материјално поткријепљене па се морају одложити за наредни период, кад учитељ процијени, на основу праћења, да активност не води ка очекиваним исходима, кад су постале монотоне и претјерано ослоњене на испуњавање форме. 

Међутим, суштинско корекционо планирање нужно је након евалуације ефеката етапног или више етапних планова, у погледу остваривања планираних задатака процеса и упоређених са очекиваним исходима. Уколико се дође до сазнања (закључака, оцјена) да неки задаци нису остварени, или су остварени на нижем нивоу од очекиваних, наредна етапа је простор да се унесу нове, сличне активности којима се врши кориговање свих пропуштених садржаја учења, или се само продужава вријеме вјежбовних активности. Овај дио планерских компетенција учитеља нарочито је битан код дјеце са сметњама у развоју,  код којих је од великог значаја благовремено уочити развојне учинке активности и чешће примјењивати корекционе мјере и педагошке поступке који могу допринијети развоју. У односу на уобичајена искуства учитеља корекционо планирање, иако највише асоцира на планирање „допунске наставе“, није „компензација“ нити надокнађивање пропуштеног, него један или више покушаја да дијете оствари свој „лични максимум“, при чему је крајње неважно да ли оно достиже неке нивое остварења других ученика. С тим  у вези потпуно су неприхватљиве неке поставке о „допунској настави“ у овом узрасту као „казненој мјери“ којом се  дјеца сепарирају на „успјешне“ и „неуспјешне“ или „марљиве“ и „лијене“. То не значи да у другом и трећем разреду нема потребе за извјесним видом „допунске наставе“, али она има сасвим другачији карактер у односу на уобичајена искуства, основна идеја је да мора бити заснована на снажним интересовањима и унутарњим мотивима ученика и најбоља солуција била би да је иницирају ученици, на тај начин што учитељ континуирано утиче, култивише сазнајне потребе и интересовања за ширењем сазнања.
ПЛАНИРАЊЕ РАДА У КОМБИНОВАНИМ ОДЈЕЉЕЊИМА, безусловно може бити ефикасно само ако је засновано на интегрисаном курикулуму, без строге сепарације ученика на разреде, поготово у оним одјељењима која су малобројна. То значи да оперативни и дневни планови учитеља у овим одјељењима, у правилу, морају бити вишедимензионални, садржавати у себи најмање три врсте активности: 
1) заједничке активности (оне у којима учествују сви ученици одјељења, без обзира на разред) у које спада највећи дио програмских садржаја физичког васпитања, ликовне и музичке културе; 
2) диференциране заједничке активности, са унутарњим мјешовитим групама, које су, у принципу, могуће и препоручују и у Природи и друштву, Математици или Српском језику, у којима се ученицима омогућује укључивање према развојним могућностима и интересовањима, без обзира на разред који похађају и, 
3) диференциране активности са чистим разредним групама, за које је сасвим јасно да их могу пратити само ученици једног разреда. 
Такав приступ у свакодневној пракси лимитиран је парадоксалном идејом и амбицијама да се и у комбинованом одјељењу реализују сви узрасни разредни програми, само у смањеном обиму „живог рада учитеља“, и у временском оквиру разреда који има највећи фонд часова, па према томе могу бити само мање или више успјешна компилација разредних оперативних планова. Са дидактичког и методичког становишта то је доста тешко остварљива замисао, и, у правилу, током реализације присиљава учитеље на чувену „дидактичку клацкалицу“ између „директног поучавања“ (најчешће) и „самосталног учења“, тзв. „тихог рада“, релативно независног од других процеса у учионици, а што је изузетно тешко остварити. Иако учитељи у комбинованим одјељењима врло брзо најбоље могу сагледати природу и значај индивидуалних разлика, свакодневни су свједоци да неки млађи ученици, након адаптације на школу и школски рад, брзо почињу „спонтано“ да се укључују у активности учитеља са старијим разредом, ту чињеницу занемарују, мало њих то спречава, напротив, радују се том „неочекиваном ефекту“ властитог рада. 
Па ипак, планирање за рад у комбинованом одјељењу је знатно сложеније и теже. Оно захтијева, као и у првом разреду, дужу дијагностичку фазу упознавања могућности нових ученика у одјељењу, али, за разлику од учитеља у чистом одјељењу, суштински је неопхдна израда дугорочног, ГОДИШЊЕГ ПРОГРАМА, који ће бити усклађен врсти комбинације и индивидуалним могућностима сваког ученика. Разредни програми су основни оквир, али, у суштини, само учитељи комбинованог одјељења примјењују најбољу верзију интегрисаног курикулума цијеле тријаде, будући да је основна препорука да се напусте модели удаљених комбинација, те да само разреди прве тријаде, у правилу, чине комбиновано одјељење („ближа комбинација“). То значи да садашњи четврти и пети разреди, који по инерцији из претходних искустава остају у комбинованим одјељењима, морају да се усмјеравају према разредно-предметној настави у другој тријади и чистим одјељењима, гдје год је то могуће. Истина, то може угрозити постојање сеоских, патуљастих  школа у којима се смањује број ученика, али не треба занемарити „најбољи избор и интерес за дијете“, као приоритет, као елементарну принципијелну поставку обезбјеђивања цјеловитости учења у оквиру једне тријаде. 
Постојање комбинованих одјељења састављених од ученика прве и друге тријаде биће у неким случајевима оправдано, али као изузетак, који се, у правилу, регулише посебним актом и специфичним програмом. Не искључује се ни тзв. „неподијељена школа“, иако је сасвим јасно да са сложеним комбинованим одјељењима и са нешто већим бројем ученика, прави педагошки одговор може бити „тимски рад“ најмање два учитеља, уз интензивну помоћ школске педагошке службе. Будући да је овде описани модел комбинованог одјељења заснован на „интегрисаном курикулуму“ провјераван у пракси неких основних школа у Републици Српској 2003./04. школске године, постоје почетне претпоставке, али је неопходна много озбиљнија и детаљнија обука учитеља за рад у оваквим комбинованим одјељењима и брижљива евалуација модела. Осим тога, овакав приступ није уређен званичним документима, што у наредним корацима реформе треба очекивати. Мале ванстандардне групе „шестогодишњака“ (ученика првог разреда), ни у ком случају не треба сепарирати од приближних вршњачких група (ученика другог и трећег разреда), што је била једна од најгрубљих педагошких грешака реформе, у првој години примјене програма првог разреда. 

Амбијентални услови сеоске школе (нарочито учионице за рад са комбинованим одјељењем)  морају бити далеко повољнији у погледу хигијенских услова, али и много разноврсније дидактичке опреме, како би појачали потребе и могућности за интензивнијом индивидуализацијом процеса учења и омогућили „неометано“ функционисање малих група. За то је најадекватнији одговор више припремљених „центара за учење“ (са ужим дидактичким функцијама програма) или више уређених простора са универзалнијом структуром средстава, који се једноставније могу надгледати. Велики дио „учећих активности“ у малим школама дјеца могу обављати самостално, или уз међусобно ослањање једних на друге у малим група и прије официјелног почетка наставе, или по њеном завршетку, нарочито за дјецу којима је школа у близини породичне куће. Отворени простори у околини и други материјални ресурси окружења, погодни за „учеће активности“, морају се боље уредити, како би били привлачни за окупљање дјеце изван наставног времена. 
Ипак наглашавамо да основна перспективна оријентација „патуљастих школа“, са стандардним или сложеним комбинованим одјељењима, у планирању и интерпретацији Програма треба да буде „тимски рад“ (најмање два учитеља за сложено комбиновано одјељење) и значајно интензивнија индивидуализација процеса учења. 
3. ОСНОВНЕ ПРЕПОРУКЕ О ПРАЋЕЊУ НАПРЕДОВАЊА И ОЦЈЕЊИВАЊУ 
Најбитније принципијелно опредјељење у овој узрасној доби је да се дијете, у погледу нивоа постигнућа, не упоређује са другим ученицима, већ са самим собом. То имплицира велике и бројне промјене у приступу оцјењивању школских ефеката учења, у односу на уобичајена искуства.
 Најслабија страна садашњег статуса ученика у оцјењивању је пракса да се сви „резултати учења“ упоређују само са „најбољим“, без обзира на евидентне различите индивидуалне могућности, а, у већој мјери, и објективности и поузданости нумеричких школских оцјена. На тај начин, већ у најранијој доби у одјељењу се издиференцирају најуспјешнији и често су, самим тим, „предодређени на успјех“, док сви остали могу бити „мање успјешни“, или „неуспјешни“. Такав приступ заснован је на „сачекивању и откривању неуспјеха“, на грешке се гледа као на заостајање у развоју, а не као нормалну развојну етапу и дијагностичку фазу у процесу учења, дјеца се не охрабрују да постигну успјех и мало је познато, иако у овој узрасној доби има највише директних сигнала учитељу, како дјеца „доживљавају успјех“. 
Учење и развој морају далеко више да се заснивају на његовању „доживљаја успјеха“, с тим да је успјех крајње релативног значења на нивоу једног одјељења, јер основна педагошка поставка је, да „сви могу бити успјешни“ онолико колико им могућности дозвољавају. Разумије се, индивидуалне могућности, саме по себи тешко могу бити остварене ако се ученици не охрабрују да их остваре, ако за то немају адекватну и правовремену подршку учитеља. На тај начин „општи успјех  одјељења“ се далеко брже увећава, развијају се снажнији механизми самопоуздања код сваког појединца и нарастање самосталности као најбитнијих предуслова индивидуализације, и социјалних компетенције од којих зависи кооперативност, адекватан доживљај нове социјалне улоге. 
У односу на постојећа искуства, понекада дјелују и свјесно одњеговани односи ривалства и „такмичарења“, умјесто кооперације и квалитених интеракцијских веза у оквиру социјалног и материјалног окружења, пресије родитеља па и предрасуде окружења у погледу значења „школске оцјене“, њеног поистовјећивања са симболичким значењем појма ученик. Сваком ученику у овој доби, од великог значаја је константна „подршка социјалног окружења“ и „храбрење на успјех“, у складу са уоченим могућностима, социјална оцјена и „свједочење“, признање личног успјеха, тако да упоређивање са најуспјешнијим понекада доноси озбиљне фрустрације које могу ослабити унутарњу мотивацију, а што се, „позитивно орјентисаном описном оцјеном“, уз функционисање јасних, стабилних правила у поступцима вредновања и самовредновања, успјешно предупређује. 
Осим тога, одјељење као социјална група, на тај начин, постаје довољно снажан колектив, тако да се са његовим општим, „колективним успјехом“, могу идентификовати сви појединци у њему. Развијањем „поноса припадности колективу“, заснованог на емпатијским способностима код ученика и сарадњи, чини интеракцијске везе међу ученицима значајно квалитетнијим, што је, без двоумљења, један од најбитнијих генератора школског успјеха. 
Полазећи од овог принципијелног опредјељења, у првом разреду ученици се оцјењују описно што је у школској пракси, у почетку, изазивало бројне недоумице, сва објашњења су била доста конфузна, а што се и данас често дешава. Према неким сазнањима описно оцјењивање прихваћено је од стране ученика и родитеља, иако су наставници у већем броју случајева били оптерећени идејом да је описна оцјена само вербализована нумеричка школска оцјена. Чак је и доста неспретно сачињени „образац ђачке књижице“ оријентисан, нарочито у „закључним оцјенама“, на симплификовано описно оцјењивање. То је у супротности  и са датим упутствима у разредним књигама. Препоручује се да у књижицама умјесто закључних описних оцјена за предметно подручје, преко све три предвиђене рубрике буде исписана једна описна оцјена о успјеху ученика у првом разреду (напр. „ученик је успјешно савладао програм првог разреда са нарочитим успјехом у ............“) 
Описно оцјењивање у првом разреду засновано је, прије свега, на континуираном праћењу сигнала напредовања, равноправном укључивању ученика и учитеља у евалуационе поступке и у правилу су једна је од најсложенијих активности учитеља. Јасно је да због тога морају бити засновани на сигурнијим методолошким знањима, што је већ значајан проблем стручног усавршавања за ову активност. Константном евалуацијом услова за учење у „центрима за учење“ и комплетном окружењу дјетета, ради планирања активности, учитељи се неизбјежно баве и упознавањем могућности сваког појединца, праћењем ефеката, трагањем за јасним  „сигналима“ напредовања који се доводе у везу са учењем. Биљежењем процјена ствара се  „систем информација“ о развоју ученика и напредовању  у свим аспектима развоја. 
Биљешке (формулације), којима се описује напредовање, су кратке тезе у којима се описују уочени индикатори или манифестације које указују да је у односу на претходну процјену дијете напредовало. У описним формулацијама не изричу се категорични судови о менталним или другим способностима, већ директни, „позитивно орјентисани описи примјера постигнућа“ који су свима разумљиви (напр. ако дијете није познавало ни једно слово, нити је могло да прочита ријеч у иницијалном испитивању, код првог сазнања да је то успјешно постигло, учитељ може забиљежити: „препозанаје слова ...., добро познаје слова... и успјешно прочита ријеч..., течно прочита реченицу “.)  

„Бројчано оцјењивање“, као традиционално обиљежје школе, у млађем школском узрасту, корисно је и могуће понекад „претворити“ у игровне активности, које утичу на разумијевање потребе за вредновањем и увођењем у самовредновање, при крају школске године. Ученици се „припремају за касније школско оцјењивање“, оцјењивањем групних резултата, а постепено и индивидуалних. Описно оцјењивање, у овом случају, засновано је на планираном „доживљају успјеха“ сваког ученика, храбрењу и стимулисању напредовања у односу на претходни учинак у некој активности, потенцијални неуспјеси се свјесно одлажу. 
У другом и трећем разреду, због претходно наведених принципијелних поставки програма прве тријаде, била би најоправданија слична концепција оцјењивања као и у првом разреду, али овим упутством се то не сугерише због противрјечности са постојећим прописима. Будући да је то предмет измјена Правилника о оцјењивању у основној школи, учитељи у овим разредима оцјењују ученике као и до сада, нумеричком оцјеном. Међутим, како би се сачували позитивни ефекти и све предности описног оцјењивања из првог разреда, у другом и трећем разреду треба наставити са поступцима самовредновања и на јачању одговорности заснованих на утицајима демократског мишљења ученика о оцјенама које су изречене. За све активности оцјењивања у овим разредима препоручује се подстицање ранијег сазријевања самооцјењивања и суштински позитивно орјентисано оцјењивање (изрицање оцјене и охрабрења кад се уочи да је ученик нешто „освојио“ и кад је цијело одјељење спремно да прихвати и одобри такву вриједност, а одлагање суда о негативној оцјени, испољавање довољно стрпљења да дијете својим темпом оствари очекивани исход учења и успјех). 
Рубрике за праћење напредовања у разредној књизи у првом разреду односе се на:  

Иницијалну процјену, састављену у прва два мјесеца рада  у школи орјентационо, у виду краћег описа, са подацима из испитивања приликом уписа у школу,  али и (у већој мјери) подацима које ће прикупити учитељ посматрањем дјеце  током адаптационог периода. Ова запажања односе на процјену развојних нивоа ученика у појединим аспектима развоја (физички, интелектуални, социјално-емоционални развој, развој говора, комуникацијских способности и креативности). За ове сврхе најподеснији су подсјетници за посматрање и (Каменов – Спасојевић: Методика - приручник за учитеље, стр 212. до 216.) Иницијална процјена је од великог значаја за каснији процес праћења, јер се акценат свјесно усмјерава више на оне димензије развоја у којима је дијете слабије, оне битно утичу на план „учећих активности“.

Процјене о напредовању током школске године, резултат су систематског процеса посматрања и много учесталијег биљежења домета у којима је запажено напредовање, и то онога дана када је напредак запажен. Уношење запажања није ничим лимитирано и процјене не треба да личе на „традиционалну школску описну оцјену“ која се лако претвара или је еквивалент нумеричкој школској оцјени. Квалитет забиљешки не огледа се у њиховој дужини и исцрпном описивању већ више у јасноћи препознатог индикатора или манифестације која указује на напредовање. Најбоље су кратке тезе којим се наводе вредносне  димензије (индикатор) или илустративни опис манифестације која је уочена, као биљешке у горе описаним примјерима.  

Финална процјена о раду ученика и ефектима који су остварени током школске године је опис најважнијих развојних учинака које упућују на недвосмислено остварене исходе, са препорукама за потенцијалне компензационе активности у којима би дијете могло наставити развојни успон, или ближе освјетљење  уоченог заостајања у неком од аспеката развоја. Треба нагласити да су то кратке и потпуно јасне процјене које могу искористити наставници који се евентуално укључују у каснији рад са дјецом или потенцијални истраживачки тимови у аналитичке сврхе а биљеже се у разредним књигама. Финална оцјена у ђачким књижицама је знатно краћа и позитивно орјентисана.
У другом и трећем разреду, обрасци разредних књига дозвољавају комбинацију описних и бројчаних оцјена, али се препоручује већи фонд описних, по узору на праксу из првог разреда, с тим да се рубрике могу прилагодити  за ове двије врсте оцјењивања. То би нарочито било важно кад су у питању финалне оцјене јер описна оцјена увијек више говори о постигнутом успјеху ученика.
4. ОСНОВНЕ ПРЕПОРУКЕ О ВОЂЕЊУ ПЕДАГОШКЕ ДОКУМЕНТАЦИЈЕ

Вођење педагошке документације, иако условно не припада грађи програма, у правилу се регулише посебним правилницима, спада у значајне задатке учитеља, од којих зависе његове педагошке функције. Најкраће речено, педагошку документацију чине сви планови и евиденције о току и евалуацији процеса, а шире гледано и избор продуката наставног процеса који поткрепљују сазнања о његовим исходима. Најважнији скуп службених докумената садржан је најчешће у разредној књизи. Постоји вјеровање међу наставницима да је документација оптерећена сувишним администрирањем, у чему често има истине. Овим упутством најкраће ћемо изнијети неке препоруке које би могле побољшати функционалност у служби квалитене интерпретације програма:

1. Радна књига за учитеље обезбјеђује да се на једном мјесту акумулирају евиденције о најважнијим елементима организације, садржају и начину реализације васпитно-образовног рада, подаци о ученицима и њиховим породицама, подаци и процјене о напредовању ученика, те све друге евиденције значајне  за рад у току једне школске године. Будући да је разредна књига за први разред прилагођена концепцији програма и овде датим упутствима, у другом и трећем разреду евиденције о садржају наставних активности могу се уносити уз извјесна прилагођавања образаца предложеној концепцији ( у дневнику рада и у мјесечним плановима пожељно је уз наставне јединице допуњавати као нове елементе “учеће активности“, уколико је опредјељење да се поштују упуте о тзв. интегрисаном курикулуму.
2. Евиденције о реализацији биљеже се у рубрикама како је предвиђено, уношењем редног броја и датума радног дана, назива уводне активности, затим, у наредној рубрици, називе центара за учење и називе доминантних активности које су се тог дана одвијале у центрима за учење и, на крају, назива завршне активности. Ове евиденције су у принципу сличне дневним плановима, осим што није неопходно биљежити активности које су изазвале мало, спорадично или индивидуално интересовање ученика, иако оне могу бити записане у дневним плановима. Дневним планом се највише утиче на стварање адекватних навика и брже осамостаљивање ученика у процесу планирања активности и практичног рада, развоја самоконтроле и одговорности за ток и исходе учења у "центрима за учење". У рубрици "одсутни ученици" биљеже се њихова имена, на крају дана, а не уписују се они који имају кашњење у доласку или одсуство које је у сарадњи са родитељима договорено. Изостанци који су посљедица "страха од школе" или непријатних искустава, током адаптационог периода, не уносе се у радну књигу, већ се, у сарадњи са родитељима, подузимају одговарајуће активности прилагођавања на школски 
3. Планирање наставног рада, о чему је претходно било више говора, врши се избором активности, након што се претходно утврди структура "центара за учење" за сваки мјесец наставног рада према предметним подручјима Наставног плана и програма . Приликом планирања није могуће рутински користити туђе мјесечне или етапне планове (нарочито попис активности) нити процесне (дневне) планове, јер се полази од конкретне групе - одјељења, развојног нивоа ученика у контексту очекиваних исхода и услова у којима се одвија васпитно-образовни рад, уважавајући приједлоге родитеља, дјеце и провјерена интересовања дјеце, што је најближе концепцији диференцираних планова. У противном планирање остаје без непосредног утицаја на ток и постигнуте ефекте. То не искључује размјену приједлога, идеја у активима учитеља исте школе или шире, али су скоро потпуно непримјењљиви "преписани планови" и понављање активности на исти начин као у другим одјељењима. 
4. У погледу технике планирања и припремања (вођења педагошке документације) може се препоручити сљедеће:
А) „РАДНЕ МАПЕ“ у којима се припремљени и коришћени документи могу једноставно класирати и одлагати  (у новије вријеме постоје релативно квалитетни пластични  „класери“ у којима би се документација могла чувати и одлагати на сепарираним листовима) То је боље рјешење од интегрисаних биљежница јер се напр. „оперативни“ и „дневни“ планови могу припремати на листићима мањег формата, одлагати и допуњаватаи током процеса и истовремено бити коришћени као инструменти за евалуацију. У радним мапама које омогућавају класирање и савременију технику коришћења докумената, осим ове двије врсте документа, учитељ, по слободном опредјељењу, може увести: пописе средстава, каталоге, скице, „мапе ума“ за поједине активности или „дугорочне пројекте“, продукте рада ученика који се по формату могу одлагати у мапи и сл. Треба нагласити да су скице дневних планова по обиму знатно краће од уобичајених „скица часа“ али да се међусобно морају логички повезати, бити ослоњене једна на другу, јер је реална претпоставка да се један дио „учећих активности“ користи узастопно више дана. За учитеље првог разреда од великог значаја би било и прикупљање „скица појединих игара или игровних активности са правилима које су објављене и могуће их је користити у оквиру планираног „сценарија дана“, али оне се не поистовјећују са скицом дневног плана нити школског часа. Суштинска обиљежја свих овде побројаних докумената је њихова основна сврха, употребљавање у функцији подсјетника током процеса васпитно-образовних активности. Уколико се етапни планови воде у разредним књигама није неопходно да се акумулирају и у радним мапама. Тада се у у класирању документа могу примијенити другачији критеријуми, напр. у другом и трећем разреду скице активности према предметима у програму, према мјесту и објектима извођења и сл.

Б) „ПРОФЕСИОНАЛНИ ПОРТОФОЛИО“ је знатно сложенија и свеобухватнија техника вођења педагошке документације која осим побројаних за радну мапу обухвата и све личне документе наставника, преписку, фото и видео документацију о процесу и сл. Будући да је ова техника инсталирана у оквиру неких страних пројекта подршке унапређивању рада школа у сваком случају треба треба сагледати сва директна искуства  наставника у вези са преднопстима и евентуалним недостацима у њиховом вођењу. Иако је ова техника вјероватно кориснија за евалуацију, радне мапе су сличне али довољно отворене за  креативну улогу наставника и углавном имају сва обиљежја савременије технике вођења педагошке документације. Оно што је од великог значаја, иако је ово упутство намијењено само учитељима за рад у првој тријади, јесу радне мапе или професионални портофолији које воде, у оквиру својих компетенција, директори школа и стручни сарадници у функцији педагошких рукводилаца установа. Ријеч је о документима који су у битној функционалној повезаности са документацијом наставника, нарочито у процесу праћења и вредновања рада, што захтијева битно другачију класификацију докумената. Савременије вођење документације за директоре, педагоге и психологе је један од важних услова повећавања ефикасности властитог и рада учесника процеса у који су равноправно укључени. Треба рећи да је реална претпоставка и о аутоматизацији управљања примјеном рачунарске технологије, управљање процесом школског рада уз помоћ стабилних база података и докумената који се похрањују према класификацији у рачунарским датотекама. Рачунар у функцији вођења документације је најрационалније и најефикасније техничко средство, са напоменом, да је нужно архивирање или складиштење „произведених докумената“  на годишњем нивоу, или етапно изван hard-diska (CD, DVD) у персоналном рачунару, како датотеке не би би биле загушене дуготрајним одлагањем  продуката рада. Друга солуција је  да се документи штампају, уреде и архивирају на уобичајени начин.

5. Евиденције и планови опремања средствима и мјере побољшавања општих услова за рад заслужују посебну пажњу у оквиру годишњег планирања и треба да методолошки буду уједначени за све без обзира на улогу у васпитнообразовном процесу. Од процјене општих услова рада; описа учионица у односу на захтјеве у припремној фази, до јасних теза о мјерама поправки, преуређења, опремања у свим функцијама заједнички је задатак свих актера васпитнообразовног процеса. То се посебно односи на попис дидактичких средстава према стандардима или актуелним препорукама са циљем састављања  плана набавки. 
6. Програми и евиденције о реализацији програма сарадње са породицом су флексибилни документи, према условима и успостављеној пракси школа и обухватају планирање скупова и договора, школске, разредне и одјељенске свечаности, заједничке излете, посјете, екскурзије, волонтирање родитеља у школи, дугорочне пројекте за „програме учења“ и сл, евиденције у виду прецизнијих забиљешки, нарочито у погледу закључака и заједничких процјена о остваривању планиране сарадње. Подсјећања ради, од велике је важности раније укључивање породице у „партнерски однос“ у школским активностима, без обзира на ниво образовања, професије родитеља, општу педагошку културу, и сл. За бржи напредак дјеци је неопходно храбрење и подршка окружења, потпуно и искрено уважавање развојних потреба и права дјетета што је тешко остварити без родитеља.
7. Документација о сарадњи са друштвеном средином регулише се програмима сарадње са локалним институцијама (може у виду школског програма који прецизно разрађује обавезе и одговорности свих појединаца за годину дана). Програмом и евиденцијама се обухватају конкретни и временски операционализовани сусрети и посјете локалним институцијама, или објектима интересантним за „програме учења“, систематизирање искустава дјеце и сл. (отворени по форми и обавезно договорени у фази програмирања рада школе). Осим планова о овој дјелатности школе од велике важности је вредновање, критички осврти на остварене резултате, записане процјене, фото и видео документација што се акумулира током процеса а на крају се врши избор и улагање битних чињеница у љетопис школе.
8. Документација о стручном усавршавању учитеља, као посебна класа документа, осим дјелимично регулисаних обавеза постојећим актима, планира се у виду „једногодишњих сдржаја учења“, пописа литературе која ће се користити и облика стручног усавршавања у којима је планирано учествовање учитеља (истраживање, проучавње појединих педагошких и дидактичких проблема рада, учествовање у провјери пројеката у које су школе раније укључене, семинари и савјетовања за које су учитељи планирани на нивоу регије или Републике). Препоручује се да садржаји индивидуалног стручног усавршавања буду искључиво у функцији унапређивања наставне праксе, без бављења општим педагошким и другим питањима. Индивидуално усавршавање је припрема за квалитетан „огледни час“ или методички модел којим се унапређује претходно наставно искуство.  
